Omkring 275 andelshavere i svineslagteriet Tican i Thisted er havnet i en slem økonomisk knibe, der kan tvinge dem til at lukke.

Landmændene har endnu ikke modtaget efterbetalingen for 2015 - penge der plejer at blive udbetalt i starten af december. Det skriver tvmidtvest.dk. Forklaringen på forsinkelsen er formentlig, at Tican endnu ikke er blevet overtaget af den tyske slagterigigant Tönnies. Partnerne meddelte i starten af november, at Tönnies skulle overtage aktiekapitalen i Tican, men forhandlingerne trækker tilsyneladende ud. Christian Hvelplund fra Skovsted nord for Thisted er en af de landmænd, der må undvære de penge, han havde budgetteret med. Han leverer omkring 35.000 svin til Tican om året og har omkring 2,5 millioner kroner til gode Han kender mange andre, der står i en lignende situation. - Det kan være afgørende for, om vi kan overleve på længere sigt, siger han til TVMidtVest.